作者:高適
標題:雜曲歌辭：薊門行五首
內容:邊城十一月，雨雪亂霏霏。元戎號令嚴，人馬亦輕肥。羌胡無盡日，徵戰幾人歸。幽州多騎射，結髮重橫行。一朝事將軍，出入有聲名。紛紛獵秋草，相向角弓鳴。薊門逢古老，獨立思氛氳。一身既零丁，頭鬢白紛紛。勳庸今已矣，不識霍將軍。茫茫長城外，日沒更煙塵。胡騎雖憑陵，漢兵不顧身。古樹滿空塞，黃雲愁殺人。漢家能用武，開拓窮異域。戍卒厭糠核，降胡飽衣食。開亭試一望，吾欲涕沾臆。